Cirkev alebo náboženská spoločnosť

Cirkev alebo náboženská spoločnosť je podľa slovenského a predtým od roku 1949 česko-slovenského (a podobne súčasného českého) práva označenie pre náboženské organizácie zabezpečujúce a realizujúce verejný výkon kultu. V (česko-)slovenskom zákone 308/1991 Zb. presná definícia znie: Cirkvou alebo náboženskou spoločnosťou sa podľa tohto zákona rozumie dobrovoľné združenie osôb rovnakej náboženskej viery v organizácii utvorenej podľa príslušnosti k náboženskej viere na základe vnútorných predpisov príslušnej cirkvi alebo náboženskej spoločnosti. Do roku 1991 sa termín „cirkvi a náboženské spoločnosti“ síce vyskytoval v zákone, ale nebol v ňom výslovne definovaný. O vzniku termínu "cirkev a/alebo náboženská spoločnosť" pozri v článku náboženská spoločnosť.

Z významnejších ustanovení v zákone 308/1991 Zb. možno ďalej odcitovať napr.:
(2) Všetky cirkvi a náboženské spoločnosti majú pred zákonom rovnaké postavenie. (3) Cirkvi a náboženské spoločnosti podľa tohto zákona sú právnické osoby. Môžu sa vzájomne združovať, utvárať komunity, rehole, spoločnosti a obdobné spoločenstvá. (4) Štát uznáva len tie cirkvi a náboženské spoločnosti, ktoré sú registrované. (5) Štát môže s cirkvami a náboženskými spoločnosťami uzatvárať zmluvy o vzájomnej spolupráci.

Štátom uznané cirkvi a náboženské spoločnosti na Slovensku 
Na Slovensku podľa zákona štát uznáva len registrované cirkvi či náboženské spoločenstvá. Náležitosti registrácie sú uvedené v zákone č. 308/1991 Zb. V roku 2011 je registrovaných 18 cirkví, z toho 15 z titulu toho, že boli uznané už v čase nadobudnutia platnosti spomenutého zákona v roku 1991. Náboženská spoločnosť Jehovovi svedkovia (1993), Novoapoštolská cirkev (2001), Cirkev Ježiša Krista Svätých neskorších dní (2006), Bahájske spoločenstvo (2007) - zvyšné 4 získali registráciu neskôr.

Zoznam zaregistrovaných cirkví a náboženských spoločností:
 Apoštolská cirkev na Slovensku
 Bahájske spoločenstvo v Slovenskej republike
 Bratská jednota baptistov v Slovenskej republike
 Cirkev adventistov siedmeho dňa, Slovenské združenie
 Cirkev bratská v Slovenskej republike
 Cirkev československá husitská na Slovensku
 Cirkev Ježiša Krista Svätých neskorších dní v Slovenskej republike
 Evanjelická cirkev augsburského vyznania na Slovensku (luteráni) 
 Evanjelická cirkev metodistická, Slovenská oblasť (pozri aj Metodizmus)
 Gréckokatolícka cirkev v Slovenskej republike
 Kresťanské zbory na Slovensku
 Náboženská spoločnosť Jehovovi svedkovia v Slovenskej republike
 Novoapoštolská cirkev v Slovenskej republike
 Pravoslávna cirkev
 Reformovaná kresťanská cirkev (kalvíni) 
 Rímskokatolícka cirkev v Slovenskej republike
 Starokatolícka cirkev na Slovensku
 Ústredný zväz Židovských náboženských obcí

Počet obyvateľov Slovenska hlásiacich sa k cirkvi alebo náboženskej spoločnosti 
Podľa výsledkov sčítania ľudu (Sčítanie obyvateľov, domov a bytov Slovenskej republiky k 1. januáru 2021) žije na Slovensku:

 3 038 511 členov Rímskokatolíckej cirkvi (55,76 % obyvateľstva)
 286 907 Evanjelikov augsburského vyznania (5,27 % obyvateľstva)
 218 235 Gréckych katolíkov (4 %)
 85 271 členov Reformovanej kresťanskej cirkvi (1,56 %)
 50 677 Pravoslávnych kresťanov (0,93 %)
 18 553 členov Kresťanských zborov na Slovensku (0,34 %)
 16 416 členov "Náboženskej spoločnosti Jehovovi svedkovia" (0,3 %)
 9 044 členov Apoštolskej cirkvi na Slovensku (0,17 %)
 3 883 Baptistov (0,07 %)
 3 440 členov Cirkvi bratskej (0,06 %)
 3 018 členov Evanjelickej cirkvi metodistickej (0,06 %)
 3 001 Adventistov siedmeho dňa (0,06 %)
 2 007 Židov (0,04 %)
 1 778 členov Starokatolíckej cirkvi na Slovensku
 581 členov Cirkvi československej husitskej
 377 členov Cirkvi Ježiša Krista Svätých neskorších dní
 311 členov Bahájskeho spoločenstva
 6 722 budhistov (0,12 %)
 3 862 moslimov (0,07 %)
 975 hinduistov (0,02 %)

Existuje tu tiež Cirkev Ježiša Krista Svätých neskorších dní (mormóni) a bahaizmus (bahaisti); tieto spoločenstvá sa zaregistrovali v októbri 2006 (mormóni), respektíve v apríli 2007 (bahai), a každé z nich má niekoľko sto stúpencov. 

1 296 142 (23,79 %) obyvateľov sa nehlási k nijakému vierovyznaniu
353 797 (6,49 %) percent obyvateľov sa nevyjadrilo

Štátom uznané aj keď neregistrované cirkvi a náboženské spoločnosti na Slovensku 

Na Slovensku sú tri kategórie neregistrovaných konfesií:
Netradičné náboženské skupiny: Ananda Marga, Hare Krišna, Joga v dennom živote, Ošo, Sahadža joga, Šambaola  Slovensko, Sri Chinmoy, Zazen International Slovakia, Zenové centrum - Mjo Sahn Sah, Rozenkruciáni, Raeliáni
Synkretické náboženské spoločnosti: Cirkev zjednotenia, Scientologická cirkev, Hnutie svätého grálu
Kresťanské náboženské cirkvi a spoločenstvá: Cirkev Kristova, Cirkev Manna, KS Milosť, Medzinárodné združenie obchodníkov úplného evanjelia, Kresťanské spoločenstvá, Cirkev nazarénov, Nové zjavenie, Slovo života International, Spoločnosť priateľov Ježiša Krista, Meč ducha, Unitári, Učeníci Ježiša Krista, Všestranný život, Misia slobodných ľudí, Presbyteriánska cirkev, Bratia v Kristu (kristadelfiáni).

Iné projekty

Externé odkazy 

 Zdroj štatistických údajov: Sčítanie obyvateľov, domov a bytov Slovenskej republiky k 1. januáru 2021. Dostupné online https://www.scitanie.sk/obyvatelia/zakladne-vysledky/struktura-obyvatelstva-podla-nabozenskeho-vyznania/SR/SK0/SR
 cirkvi a náboženské spoločnosti. In: 

 
Konfesné právo